stanford-oval/wikipedia huggingface dataset:
בנק ישראל
נגיד בנק ישראל

בראש בנק ישראל עומד נגיד, המתמנה על ידי נשיא המדינה ועל פי המלצת הממשלה לתקופה בת חמש שנים. הנגיד אחראי לניהול המדיניות הכלכלית שבאחריותו, ובראש ובראשונה על יציבות המחירים במשק באמצעות ניהול המדיניות המוניטרית, מדיניות שער החליפין וניהול יתרות המט"ח, וכן על פיקוח על הבנקים באמצעות מחלקת הפיקוח שבאחריותו. הנגיד אחראי פורמלית גם לניהולו התקין של הבנק, ונעזר לצורך כך במנכ"ל שהוא הממונה על כל הנושאים האדמיניסטרטיביים.
תפקיד חשוב נוסף של הנגיד הוא היותו, על פי חוק, יועץ כלכלי לממשלה, ומתוקף תפקידו זה הוא משתתף בישיבות הממשלה בהן נדונים עניינים כלכליים בעלי חשיבות גבוהה.
כחלק מתפקידו, חתימת הנגיד מתנוססת על שטרות כסף המונפקים בזמן כהונתו. בעבר הייתה נהוגה גם חתימתו של יו"ר המועצה המייעצת של בנק ישראל, אך החל מהנפקת השטר בערך של 200 ש"ח בשנת 2010, חותם הנגיד על השטרות לבדו.
נגיד בנק ישראל > נגידי הבנק

| שם הנגיד | התחלת כהונה | סיום כהונה |
| --- | --- | --- |
| דוד הורוביץ | 1954 | 1971 |
| משה זנבר | 1971 | 1976 |
| ארנון גפני | 1976 | 1981 |
| משה מנדלבאום | 1982 | 1986 |
| מיכאל ברונו | 1986 | 1991 |
| יעקב פרנקל | 1991 | 2000 |
| דוד קליין | 2000 | 2005 |
| סטנלי פישר | 2005 | 2013 |
| קרנית פלוג | 2013 | 2018 |
| אמיר ירון | 2018 |  |
נגיד בנק ישראל > המשנים לנגיד הבנק

| שם המשנה לנגיד | התחלת כהונה | סיום כהונה |
| --- | --- | --- |
| צבי זוסמן ואליעזר שפר | 1978 | 1981 |
| יקיר פלסנר | 1981 | 1985 |
| אביה ספיבק ומאיר סוקולר | 2002 | 2006 |
| צבי אקשטיין | 2006 | 2011 |
| קרנית פלוג | 2011 | 2013 |
| נדין בודו טרכטנברג | 2014 | 2019 |
| אנדרו אביר | 2020 |  |
משכן בנק ישראל

עם הקמתו, השתכן בנק ישראל בשכירות בבית מצפה שממערב לבניין ג'נרלי ברחוב יפו בירושלים. הבניין שימש אז את משרד האוצר שעבר למשכנו החדש באמצע 1955. בשנת 1959 נוספה קומה לבניין מצפה. בבניין שכנו גם משרדים פרטיים שונים, בהם משרדי בנק אלרן בירושלים, ובתחילת שנות ה-60, עם הקמת בית יואל, ביקש הבנק להעביר אליו את העסקים הפרטיים כדי שיוכל להתפרש על שטחים נוספים בבניין. בהמשך שיכן הבנק חלק מעובדיו במלון עדן ובבניין סמוך נוסף.
רעיון הקמת מבנה חדש לבנק עלה כבר בשנות ה-60. בנובמבר 1966 זכו אריה ואלדר שרון בפרס ראשון לתכנון בניין בנק ישראל בירושלים. המבנה החדש הוכלל בשנת 1967 במסגרת תוכנית כוללת לבניית בניינים עבור משרדי ממשלה שונים, אולם התוכנית התעכבה במשך זמן רב. בשנת 1979, כאשר הממשלה החליטה על הקפאת בניית מבני משרדים חדשים, ניתן פטור למבנה של בנק ישראל, כדי שיוכל לצאת ממרכז העיר הפקוק. בחג החנוכה של 1981 נחנך הבניין הראשי של הבנק בקריית הממשלה במעמדו של נגיד הבנק וראש הממשלה מנחם בגין. הבניין שוכן ברחוב בנק ישראל (ע"ש דוד הורביץ) שנקרא כך לזכרו של נגיד הבנק הראשון. המבנה עוצב בהשראת בניין עיריית בוסטון בארצות הברית, ומזכיר בעיצובו פירמידה הפוכה. באוגוסט 2015 עבר משכן הבנק להר חוצבים, וזאת בשל שיפוצים משמעותיים מאוד המבוצעים במבנה הישן. בנובמבר 2018, כמעט שלוש שנים וחצי שנים מאז תחילת השיפוץ, צפויים לחזור למבנה הישן ראשוני העובדים.
במקביל למרכז בירושלים החזיק הבנק סניפים בתל אביב ובחיפה. בעת הקמתו היה לבנק ישראל סניף אחד בלבד, בנוסף למרכז בירושלים, שמוקם בתל אביב בבניין משרד האוצר ברחוב אחד העם 27. בשנת 1956 עברו המשרדים בתל אביב לרחוב נחלת בנימין פינת רחוב לילינבלום. במאי 1955 נפתח סניף של בנק ישראל בחיפה, בדרך העצמאות 65. כבר בשנת 1960 עלתה כוונה לבנות בניין חדש לסניף בחיפה בדרך העצמאות 24, אולם התחלת הבנייה נתעכבה, והבניין הושלם בשנת 1970.
מבנה הבנק הוא פרי תכנונו של האדריכל משה חת ושותפתו שרה סופר שרויאר.
מינהל מלוות המדינה שכן במבנים נפרדים מהבנק, בשדרות רוטשילד 3 בתל אביב.
משכן בנק ישראל > מרכז המבקרים

במאי 2009 נפתח בבניין בנק ישראל בירושלים מרכז מבקרים לקהל הרחב. מטרות המרכז – להכיר לציבור את הבנק המרכזי, את תפקידיו ובראשם השמירה על יציבות המחירים, את תרומתו לכלכלת המדינה, וכן להכיר לציבור את תולדות המטבע בארץ ואת השתקפות מורשת העם והמדינה בעיצוב השטרות והמעות. במרכז המבקרים מוצגת תערוכה מקיפה על התפתחות אמצעי התשלום בעולם ובישראל, אמצעי הנפקת המטבע וסימני הביטחון על השטרות. בנוסף מוצגת במרכז תערוכה המתארת את הקמת בנק ישראל ושנותיו הראשונות. הביקור במרכז כולל הדרכות וסרטים בליווי סרטים והדרכות על תפקידיו של בנק ישראל. בשנת 2017, לאחר שהמרכז בירושלים נסגר בשל השיפוצים במבנה בירושלים, עבר מרכז המבקרים לבניין הבנק ברחוב לילנבלום בתל אביב.
ביקורת ציבורית > שכר גבוה

במהלך השנים עלו טענות לחריגות שכר בבנק ישראל. בנובמבר 1974 האשים חבר הכנסת אברהם זילברברג את בנק ישראל במתן הטבות שכר מפליגות והביקורת עוררה דיון נרחב בכנסת ובעיתונות. בין המבקרים את בנק ישראל היה ראש הממשלה, יצחק רבין, שהשווה את ההסכם להתמוטטות בנק ארץ ישראל בריטניה. הביקורת התעצמה במיוחד על רקע העובדה שבאותה תקופה בנק ישראל הטיף להידוק החגורה כדי להתמודד עם הקשיים הכלכליים לאחר מלחמת יום הכיפורים. כן עלתה דרישה לפרסום הסכם השכר הסודי שהבנק סירב לפרסם. לאחר מספר ימים הסכמי השכר פורסמו ומשרד האוצר הצהיר שמס הכנסה ייגבו מכל ההטבות.
בסוף שנות ה-90 שוב עלתה ביקורת על תנאי השכר המפליגים בבנק ישראל. האוצר הצליח להתגבר על התנגדות בנק ישראל, בטענה של שמירה על עצמאות הבנק, והביא לחשיפת תנאי השכר בבנק. אלו הראו שהשכר בבנק עמד בראש השכר במגזר הציבורי. בבנק ישראל טענו שהשכר הגבוה נובע מההשכלה של העובדים. בשנת 2000 החל הממונה על השכר באוצר, יובל רכלבסקי, בבדיקה מעמיקה של תנאי השכר בבנק ישראל במטרה לשים סוף לשכר הגבוה בבנק.
כותרות על הסכמי השכר בבנק ישראל המשיכו להופיע בעיתונות גם בשנים שלאחר מכן.
ביקורת ציבורית > השפעות חשבונאיות של מדיניות הגדלת הרזרבות

במהלך כהונתו של סטנלי פישר הגדיל הבנק בצורה משמעותית את יתרות המט"ח שברשותו, וזאת באמצעות רכישות שמומנו על ידי הנפקת מק"מים בריבית הגבוהה משמעותית מהתשואה שהושגה על יתרות המט"ח. כתוצאה מכך, בסוף שנת 2011 רשם הבנק הון עצמי חשבונאי שלילי בסך 37.4 מיליארד שקל. בסוף שנת 2013 עמד הגרעון בהון העצמי על 47 מיליארד שקלים שרובו נובע מהפרשי שער, עקב הייסוף החד של השקל מול כלל המטבעות הזרים ובהשפעת התשואות הנמוכות על השקעת היתרות ביחס לעלות הריבית השיקלית. בשנים שלאחר מכן קוזז ונסגר הגירעון החשבונאי הזמני שנוצר בהון הבנק בהשפעת תנועות ההון החיוביות במשק הישראלי ושינויים בשערי החליפין הגלובלים.
חמישים שנה לבנק ישראל בבול דאר ישראלי

במלאת חמישים שנה לבנק ישראל הונצח האירוע בבול יובל מיוחד ; ב-14 בדצמבר 2004, הנפיק דאר ישראל בול דאר שעליו ציור של 4 שטרות כסף של 20, 50, 100, ו-200 שקלים חדשים, וכיתובית " 50 שנה לבנק ישראל". האמנית עינת לידא עיצבה את הבול. דאר ישראל מכר בול זה במשך כ-3 שנים עד להפסקת מכירתו.
ראו גם

חוק בנק ישראל
דיני פניות ציבור בנושאי מיסים ואוצר במשרדי מדינת ישראל
לקריאה נוספת

ישראל בר יוסף, "בנק ישראל להלכה ולמעשה", ישראל בר יוסף, 1985
ניסן לויתן וחיים ברקאי (עורכים), בנק ישראל: חמישים שנות חתירה לשליטה מוניטרית, בנק ישראל, 2004
דניאל ממן וזאב רוזנהק, בנק ישראל: כלכלה פוליטית בעידן ניאו ליברלי, הוצאת הקיבוץ המאוחד ומכון ון ליר, 2009
אריה קרמפף. 2022. “לקראת תיאוריה היסטורית של עצמאות בנקים מרכזיים: ארבע אפיזודות בהיסטוריה של חוק בנק ישראל.” משפט, חברה ותרבות 5: 403–35.
ראו גם

דיני פניות ציבור בנושאי מיסים ואוצר במשרדי מדינת ישראל
ביאורים

↑  לבנק היה סניף בירושלים – ברחוב שלמה המלך 4. על קיר הבניין היה חצוב סמל הבנק. ביולי 1953 הוא נרכש בידי בנק מרכנתיל, בהמשך היה לחלק מבנק מרכנתיל דיסקונט.
↑  בנובמבר 1974 פוחת השקל מ-4.20 ל-6 לירות לדולר.
↑  נכסים נזילים שעל תאגיד בנקאי להחזיק בבנק ישראל כנגד פיקדונות הציבור אצלו בשקלים ובמט"ח.
יעקב משה הלל

| --- | --- |

 לידה:  8 באוגוסט 1945 (בן 79) כ"ט באב תש"ה מומבאי, הראג' הבריטי 
 מדינה:  ישראל 
 השכלה:  ישיבת פוניבז'  ישיבת בית יוסף  מכון אריאל 
 מקום פעילות:  ישראל
 השתייכות:  חרדים
 תחומי עיסוק:  ראש ישיבת המקובלים אהבת שלום
 תלמידיו:  הרב שמשון פינקוס
 
ישיבת חברת אהבת שלום בירושלים
הרב יעקב משה הלל (נולד בכ"ט באב תש"ה, 8 באוגוסט 1945) הוא פוסק, מקובל, מחבר ספרים וראש מוסדות חברת אהבת שלום.
ביוגרפיה

הלל נולד בקהילה הבגדאדית במומבאי למשה הלל, יליד בגדאד (נכדו של הרב אברהם הלל שכיהן כאב"ד בבגדאד) ולגלדיס כתון לבית קמארה, ילידת בצרה, נכדת הגביר ששון סומך (בן דודו של הרב עבדאללה סומך). הוא נקרא בשם "יעקב" אך חותם את שמו "יעקב משה" על שם אביו כמנהג יהודי בבל.
בבגרותו חי באנגליה, שם למד בישיבת גייטסהד, אצל הרב לייב גורביץ, ולאחר מכן עלה לישראל ולמד בישיבת פוניבז' בבני ברק, שם התקרב למי שהוא רואה בו את רבו - הרב שך.
נשוי לציונה, בתו של הרב יצחק אוחנה, שהיה רבה הראשי של קריית שמונה.
לאחר נישואיו למד במכון להכשרת דיינים ורבנים שהקים הראשון לציון הרב יצחק נסים, ובמכון הארי פישל. את יסודות חכמת הקבלה למד בין היתר אצל הרב מרדכי עטיה (הסב), ובמשך מספר שנים למד בחברותא עם הרב ששון מזרחי, מחבר סדרת הספרים "באתי לגני".
מוסדותיו ופעילותו הציבורית

מאז שנת תשל"ב הוא מוסר שיעורים יומיים בקבלה. בתחילת שנות ה-70 הקים בירושלים את ישיבת המקובלים "חברת אהבת שלום", על שם חבורת המקובלים בראשות הרש"ש רבי שלום שרעבי. בשנים הראשונות הוא כיהן בראשותה יחד עם הרב דוד בצרי. בהמשך פרש הרב בצרי והקים את ישיבת השלום. בין המשתתפים בשיעוריו בישיבה במשך השנים היו: הרב שמשון פינקוס, הרב שמואל אוירבאך, הרב ישראל אליהו וינטרויב, הרב מיכל זילבר ראש ישיבת זוויעהל, הרב שמואל בצלאל ראש ישיבת פורת יוסף, הרב אהרון סלוטקי ובנו הרב אליהו דוד סלוטקי ראש ישיבת שער השמים, הרב דניאל פריש בעל "מתוק מדבש", ועוד.[דרוש מקור]
בשנת ה'תשנ"ג היה בין מקימי ארגון מרביצי תורה ספרדים, עם ראשי ישיבות ספרדים נוספים.
הרב הלל עומד בראש מוסדות "חברת אהבת שלום", הכוללים ארגונים ומוסדות רבים, בהם ארגון 'שלום לעם' שפועל להחזרה בתשובה של בני נוער, ומונה כמאתיים וחמישים מדרשיות בכל רחבי הארץ, בראשות בנו הרב חיים הלל, סמינר בנות אלישבע לבנות בירושלים, בניהולו של בנו הרב אברהם הלל, וישיבת עץ החיים לבעלי תשובה במבנה ספריית בני ברית בירושלים, בראשות בנו הרב יוסף הלל.
הוא עומד בראש רשת של כוללים בשם "אהבת שלום" המונה כעשרים סניפים בכל רחבי הארץ, בעיקר באזור ירושלים. ברבות השנים רבים מהדיינים למדו בכוללי חושן משפט שבראשותו. בראשות ובניהול הכוללים עומדים בניו הרב אליהו הלל והרב יוסף הלל.
כמו כן הרב עומד בראש רשת כוללי ערב ללימוד הלכה בשם "אליבא דהילכתא", שבהם אלפי אברכים, בראשות בנו הרב יהודה הלל. הרשת מונה למעלה ממאה סניפים בכל רחבי הארץ[דרוש מקור].
כמו-כן עומד בנשיאות ארגון "ושננתם" בו נבחנים אלפי בחורים ואברכים על גמרא רש"י ותוספות במבחן דו שנתי.
עומד בנשיאות בית הדין "אהבת שלום" לדיני ממונות, בראשות הרבנים הרב נפתלי נוסבוים והרב ראובן עבודי. בשנים האחרונות הוקם על ידי בנו הרב יהודה הלל גם "בית הוראה אהבת שלום" בו משיבים רבנים ודיינים ידועים על שאלות בכל חלקי השו"ע.
בשנים האחרונות הוקמו על ידי בניו קהילות שע"י מוסדות אהבת שלום ברחבי הארץ, ביניהם באחוזת ברכפלד במודיעין עילית, בראשות בנו הרב שלום הלל; בשכונת נווה יעקב בירושלים בראשות בנו הרב חיים הלל; בשכונת רמות פולין בירושלים בראשות בנו הרב יצחק הלל; וברמת בית שמש ד' בראשות בנו הרב דוד הלל.
בשנת תשע"ה הקים את ת"ת קהילות יעקב בשכונת נווה יעקב בירושלים, בראשות בנו הרב חיים הלל וחתנו הרב רפאל ברוך טולידנו.
הרב מוסר שיעורים בתחומים שונים, חלקם בשפה האנגלית. מדי שבוע אף מתפרסמים שיעורים שנמסרו מפיו באנגלית.
הרב כתב עשרות ספרים, בתחומים רבים, ובעיקר בתחום הקבלה.
בראשותו מכון אהבת שלום להוצאת ספרים, שעם השנים הוציא לאור מאות כרכים של ספרי מחברים מהדורות הקודמים, רובם מכתבי יד. בראש המכון עומד בנו הרב אברהם הלל. הרב הלל מחזיק באוסף נדיר של כתבי יד עתיקים, בעיקר בתחום הקבלה.
הרב הלל עסק בבחרותו בציור, ואחד מציוריו נמכר בכ-40,000 דולר.
מדי שנה במוצאי חג שמחת תורה הרב עורך מעמד "הקפות שניות" בהיכל ישיבת "אהבת שלום" בהשתתפות אלפים, בו הוא שר יחד עם בניו ונכדיו פיוטים לכבוד התורה, בעיקר משירי הבן איש חי, על פי הלחנים של יהודי בבל.
השקפתו

השקפת עולמו נחשבת לקנאית יותר, בעיקר ביחס לחברה הספרדית, ומזוהה עם עולם הישיבות הליטאי והנהגתו של הרב שך, אך אינו מזוהה עמם באופן רשמי, דבר המתבטא בעיקר בהימנעותו מלהביע דעה ביחס לבחירות. בנוסף, הוא נמצא בקשרי ידידות עם רבני העדה החרדית, ואף מוזמן לעיתים לנאום בכנסים של העדה החרדית עבור הציבור הספרדי שם שאינו דובר יידיש בדרך כלל.
בענייני הלכה הוא דוגל בשמירה על המסורת, ובעיקר על דרך הפסיקה המקובלת של החיד"א והבן איש חי, ומזוהה עם דרכו של הרב בן ציון אבא שאול.
הרב הלל היה מקורב לרב יצחק יעקב וייס, הרב יוסף שלום אלישיב, והרב חיים פנחס שיינברג. כמו כן, היה בקשר מיוחד עם הרב מרדכי אליהו, הרב יצחק כדורי, הרב ששון מזרחי.
ספריו

אהבת שלום - על הרש"ש, שיטתו בקבלה וחיבוריו
סידור כוונות אהבת שלום - (6 כרכים) הגדה של פסח, חנוכה ופורים, ספירת העומר, כוונות חג השבועות סוכות וכוונות נענועי הלולב. כרך נוסף כולל: כוונות הסעודה, כוונות ברכות הנהנין, כוונות הצדקה, כוונות פדיון נפש לחולה. בכל כרך מופיע קונטרס "שפת הים" ובו ביאור על הכוונות.
שפת הים - (7 כרכים) ביאורים בסדרי הכוונות על פי הרש"ש. יצאו לאור כרכים: שבועות, פסח, שובבי"ם, חנוכה, ספירת העומר, סעודה וברכות הנהנין.
ושבתה הארץ - בעניין סדר הכוונות בשנת השמיטה. כולל קונטרס "כנסייה לשם שמים" - לקט מגדולי הדורות בנושא הכוונות בשנת השמיטה, ומאמר "בעניין סדר הכוונות בשנת היובל".
שרשי הים - (5 כרכים) ביאורים על ספר עץ חיים של רבי חיים ויטל. כולל פירוש המבאר את דבריו וכן ביאורים וחידושים
שרשי הים - חידושים וביאורים על שער התיקון מתוך ספר עץ חיים של רבי חיים ויטל
אספקלריא דנהרא - ביאור על הקדמת רחובות הנהר של הרש"ש. מכיל שני פירושים, ביאור רהוט בשם "נהרא ופשטא", ועיונים וביאורים בשם "מעמקי הים".
וישב הים - (4 כרכים) שאלות ותשובות הלכה למעשה על ארבעת חלקי שולחן ערוך, משולבים בהנהגות על פי הקבלה
גלי הים - פירושים חידושים וביאורים על שער הכוונות להאר"י ונהר שלום וסידור הכוונות לרש"ש
הבן בחכמה - (3 כרכים) מאמרים וביאורים בתורת הקבלה ובכוונות הרש"ש
" פאת הים" - הערות וביאורים על ספר שער הכוונות - דרושי פסח, ספירת העומר, ושבועות
ביאורים והגהות על כתבי יד של המקובל רבי שאול דויק הכהן - על ספר "פאת השדה", בכתבי האר"י והרש"ש
רוח הים - (4 כרכים) שיחות ומאמרים על ימים נוראים, פסח ושבועות, מאמרים בענייני השעה, הספדים
תקנת השבים - מאמרים בגדרי התשובה והתיקון על החטאים, ובפרט בעניין ימי השובבים. כולל קונטרס "פודה ומציל" סדרי תפילות ותיקונים לימי השובבים, וסדר פדיון "פ"ד תעניות"
עד הגל הזה - על ל"ג בעומר והילולא דרבי שמעון בר יוחאי
בנין אריאל פתח שער השמים - מבנה העולמות העליונים
תמים תהיה - ביאור מצוות "תמים תהיה עם אלוקיך", וחובת ההתרחקות מקבלה מעשית ומקובלים מתחזים
רני עקרה - ילקוט פקידת עקרות ועקרים, כולל עצות, סגולות, תפילות ודברי נחמה
עמודי הוראה - ביאור על ספר "מורה באצבע" מרבי חיים יוסף דוד אזולאי
גבורת האר"י - תשובות ומאמרים בעניין קביעת ההלכה במחלוקת בין הפוסקים והמקובלים וכללי הפסיקה כדעת המקובלים
"ישמח משה" - הלכות וענייני אבילות
"שנות חיים" - תולדות רבינו חיים ויטל
תהלות יוסף - תולדות רבינו יוסף חיים מבגדאד
ויצץ ציץ - קונטרס המבאר שגם לפי הקבלה יש מצווה שייראו הציציות של הטלית קטן לעיני כל
עוטר ישראל בתפארה - בעניין הנחת תפילין של רש"י ושל רבינו תם, האם להניחם ביחד או בזה אחרי זה
בין זרועות עולם - פסק בעניין כיוון העמדת המיטה בין דרום וצפון.
ילקוט פטר חמור - בהלכות ובענייני פדיון פטר חמור, נערך עם חברי המכון של ישיבת "חברת אהבת שלום"
כתבוני לדורות - תיאור השתלשלות כתיבת תורת האר"י. לטענת יוסף אביב"י חלקים נרחבים מהספר הועתקו מספרו בנין אריאל.
העובד הנאמן - ביאור י"ג עיקרי האמונה ועשר זכירות בשפה ברורה
תומר דבורה עם ביאור אמת ליעקב, ה'תשפ"ד (2024)
סולם יעקב ביאור על התורה, 5 כרכים, תשפ"ג
נפש החיים עם ביאור נשמת הים, תשפ"ד
דרך ה' עם ביאור נתיבות הים
דברי תורתו התפרסמו גם בירחון מקבציאל.
חיים אישיים

נשוי לציונה (בתו של הרב יצחק אוחנה) ולהם 19 ילדים, שאחד מהם נפטר בילדותו בתאונת דרכים. מילדיו:
הרב אברהם - ראש מכון אהבת שלום, ומנהל סמינר בנות אלישבע.
הרב יוסף - ראש ישיבת עץ החיים.
הרב אליהו - ראש רשת הכוללים חברת אהבת שלום, וחתנו של הרב דוד פרץ.
הרב יהודה - ראש רשת הכוללים "אליבא דהלכתא", ומנהל בית הדין ובית ההוראה "אהבת שלום".
הרב שלום - ראש הקהילה והכוללים במודיעין עילית.
הרב חיים - ראש ארגון שלום לעם. בנו, יעקב, נהרג כלוחם בסיירת גולני בקרב עייתא א-שעב, בדרום לבנון במלחמת חרבות ברזל, בסוכות תשפ"ה.
הרב יצחק - ראש הקהילה והכוללים בשכונת רמות בירושלים.
הרב משה - חוקר תורני, פרסם עשרות ספרים ומאמרים מחקריים
הרב דוד - ראש הקהילה והכוללים ברמת בית שמש.
בתו - נשואה לרב דניאל טולידנו מראשי ישיבת אור ברוך, ובנו של הרב גבריאל טולידנו.
בתו - נשואה לרב שלום עמאר, ראש כולל "אהבת שלום" בשכונת גאולה בירושלים.
בתו - נשואה לרב רפאל ברוך טולידנו, ראש כולל "אהבת שלום" בשכונת נווה יעקב בירושלים.
בתו - נשואה לרב איתיאל אוחיון, מראשי ישיבת "היכל שמעון" בירושלים.
מגיסיו: הרב יוסף אוחנה - רבה של קריית מוצקין, והרב צבי סימן טוב - הרב הראשי ליוצאי יהדות אפגניסטן וראש ישיבת אור התורה.
לקריאה נוספת

יונתן מאיר, 'גילוי וגילוי בהסתר: על "ממשיכי" הרי"ל אשלג, ההתנגדות להם והפצת ספרות הסוד', קבלה: כתב עת לחקר כתבי המיסטיקה היהודית, טז (תשס"ז), עמ' 151–258
הערות שוליים

↑  ציור של המקובל הרב יעקב משה הלל שליט"א, באתר מורשת מכירות פומביות.
↑  אוהב שלום - הצייר שהפך לגאון מקובל, באתר כל הזמן
↑  צפונות קובץ יז עמ' פה הע' 5.
↑   סמ"ר יעקב הלל ז"ל, באתר צה"ל
| --- | --- |
בקרת זהויות :  NLI: 987007262769205171  BnF: cb166398272 (data)  GND: 1226163017  ISNI: 0000 0000 6695 2320  LCCN: n86012316  NTA: 336354525  VIAF: 70403444   WorldCat (עם VIAF): 70403444
בלקן ביט בוקס

| --- | --- |

בלקן ביט בוקס
 מקום הקמה:  ניו יורק 
 תקופת הפעילות:  מ-2003
 סוגה:  עולם
 חברת תקליטים:  Crammed Discs 
 http://www.balkanbeatbox.com
 חברים
 תמיר מוסקט   אורי קפלן   תומר יוסף
 
בלקן ביט בוקס (Balkan Beat Box) הוא הרכב מוזיקת עולם ישראלי מיסודם של תמיר מוסקט ו-אורי קפלן. ההרכב נולד מעבודה משותפת של השניים בסצנת האנדרגראונד בברוקלין בתחילת שנות ה-2000, ובצוותא עם תומר יוסף ואומנים מתחלפים גיבש לעצמו סגנון ייחודי, המשלב מוזיקה בלקנית תימנית וצוענית, פאנק (Funk) והיפ-הופ.
היסטוריית ההרכב

מוסקט וקפלן הישראליים הכירו בברוקלין והחלו בעבודה משותפת במקביל לחברותם בהרכבים שונים כגון Firewater, גוגול בורדלו, J.U.F, Big Lazy, ו-Shot'nez. השניים מצאו עניין משותף בשילוב בין סגנונות מוזיקליים שונים ובמהלך עבודה אותנטית, תוך ניסוי וטעייה, הגיח לאוויר העולם על ציר ישראל-ניו יורק הפרויקט המוזיקלי השאפתני, שמטרתו 'טשטוש גבולות פוליטיים' תוך יצירה פורצת דרך. את השם 'בלקן ביט בוקס' הגו טרם התאסף סביבם הרכב של ממש.
לאחר תקופת הבשלה בברוקלין ובמועדונים בתל אביב, צבר ההרכב פופולריות בארץ וזכה לתגובות נלהבות מצד הקהל והמבקרים נוכח סגנון המוזיקה הייחודי וההופעות הקרקסיות ומלאות שמחת-החיים שלו. בסיבוב הופעות בפסטיבלים באירופה הגדירו עצמם חברי הלהקה כ-'הרכב נודד שמסתובב בעולם עם נגנים מתחלפים'. התפיסה המוזיקלית האקלקטית של ההרכב מאפשרת לו לצרף אל שורותיו מדי פעם אומנים מתחלפים ולקדם עמם שיתופי פעולה מעניינים. נגן הגנאווה המרוקאי חסן בן-ג'פאר, להקת Bulgarian Chicks, ראפר איראני ורקדנים צועניים הם דוגמאות לשיתופי הפעולה האומנותיים שמקדם ההרכב.
האלבום הראשון "Balkan Beat Box" יצא בשנת 2005 ובשנת 2007 הוציאה הלהקה את אלבומה השני "Nu Med", המתאפיין בהשפעה של מוזיקה ערבית וספרדית. שני האלבומים זכו לביקורות חיוביות בארץ ובעולם.
בשנת 2009 יצא אלבום הרמיקסים "(Nu-Med (Remixes".
בשנת 2010 יצא "Blue Eyed Black Boy".
בשנת 2012 יצא האלבום GIVE. הטקסטים באלבום טעונים במסרים העוסקים בחוסר שביעות הרצון של חברי ההרכב ממערכות פוליטיות וחברתיות השולטות בישראל ובעולם.
בשנת 2013 זכו בלקן ביט בוקס בפרס אקו"ם על הישג השנה למעבדים.
בשנת 2016 הושק הסינגל " I Trusted U", שזכה להצלחה יחסית, ואף נכלל בפסקול של המשחק "FIFA 17".
חברי ההרכב מחשיבים את בובאן מרקוביץ', ראשיד טאהה, פנפארה צ'יוקרליה, מאנו צ'או וצ'ארלי פארקר כאמנים המשפיעים עליהם ביותר.
בשנת 2018 הושק הסינגל "This Town". הקליפ שלו גרף את פרס הקליפ הטוב ביותר בפסטיבל הסרטים של לוס אנג'לס. ב-7 במאי 2018 הוציא ההרכב, ביחד עם ברי סחרוף, את הסינגל "לובסטר", שכתב גלעד כהנא.
חברי ההרכב כיום > הרכב "רשמי"

תומר יוסף – שירה, כלי הקשה
אורי קפלן – סקסופון
תמיר מוסקט – כלי הקשה, מחשב
חברי ההרכב כיום > הרכב הופעות

איתמר ציגלר – בס, גיטרה חשמלית
אייל תלמודי – סקסופון
פיטר הס – סקסופון
דיינה לאון – חצוצרה, טרומבון
אורי כנרות – גיטרה חשמלית, סקסופון
ג'רמיה לוקווד – גיטרה חשמלית, שירה
בן הנדלר – בס
רון בונקר - גיטרה חשמלית
תום דרום - קלידים
יעל זלינגר -  קלידים
דיסקוגרפיה

Balkan Beat Box :2005
Nu Med :2007
Nu Made :2008 (רמיקסים)
2010: Crammed Disks
Give :2012
Shout it Out :2016
Wild Wonder :2024
הערות שוליים

↑
↑
↑  MOOMA - המוסיקה של ישראל, באתר web.archive.org, ‏2016-03-03
↑  אתם צריכים לצפות בקליפ ל-"This Town" של בלקן ביט בוקס, באתר וואלה, 20 במרץ 2018
↑  מפגש ענקים: ברי סחרוף ובלקן ביט בוקס בשיר חדש שכתב גלעד כהנא, באתר וואלה, 7 במאי 2018
↑   בן שלו, בלקן ביט בוקס כבר לא רוצה להיות להקה ישראלית קוסמופוליטית, באתר הארץ, 6 ביוני 2024
| --- | --- |
בקרת זהויות :  NLI: 987007461113005171  BnF: cb15551251f (data)  ISNI: 0000 0001 2105 7135  LCCN: no2007055177  MusicBrainz: aaaca27e-cbb4-42d8-91be-57e902120817  NKC: xx0071973  VIAF: 123594734   WorldCat (עם VIAF): 123594734
טוקנומיקס

טוקנומיקס (הלחם המונחים Token ו-Economics), הוא תחום פיננסי חדשני המתפתח לטווח רחב של יישומים ועוסק בכלל מאפייניהן הכלכליים של מערכות מבוססות סוכנים העושות שימוש במטבעות קריפטוגרפיים הנכרים ומנוהלים לרוב באמצעות יומנים מבוזרים מבוססי בלוקצ'יין.
המונח נטבע על ידי יזם ההיי-טק תומאס פאוור בספר שכותרו נושא את שם המונח בו הוא מגולל את ההתפתחויות בעולם הכלכלה המבוזרת והסיכונים שמגמות אלו טומנות בחובן.
היבטים מרכזיים בהם עוסקת הטוקנומיקס הם בין השאר קביעת מאפייני הערך של מטבעות מבוזרים שונים וכיצד תכונות שונות שלהם (לצד כללי אבטחה קריפטוגרפיים ופעולות מערכת אחרות) משפיעים על מאפיינים כלכליים רחבים יותר של המערכת, לרבות:
כיצד הם מספקים ומחלקים משאבים בזמינות נמוכה
כיצד מערכת זו מקיימת אינטראקציה עם תהליכים כלכליים חיצוניים אחרים
כיצד מתנהגים במסגרתה סוכנים כלכליים
היעילות הכלכלית של כלל התהליכים הללו
התחום מקושר לרוב להיבט היישומי בעיקרו ומגבש שיטות עבודות מומלצות ותובנות המאפשרים לפתח ולתחזק מערכות כלכליות מבוססות בלוקצ'יין העונות לצרכים ספציפיים ומשמרות יציבות.
הן מטבעות קריפטוגרפיים והן אסימונים עטופים מהווים מקרים פרטיים של שלל הנעסים הדיגיטליים בהם נעשה שימוש בטכנולוגיה מבוססת קריפטוגרפיה. מטבע הקריפטו הוא המטבע המקומי של רשת בלוקצ'יין קיים שפותח דרך פרוטוקול הבלוקצ'יין הנתון.
ניתן ליצור אסימונים כרכיבים מקוריים של פרוטוקול בלוקצ'יין, או באמצעות חוזה חכם מבוסס בלוקצ'יין שיארח את האסימון החדש. כך לדוגמה, Ether (ETH) הוא נכס הקריפטו המקורי של Ethereum blockchain, שפותח על ידי צוות מפתחי הליבה של Ethereum כדי לקדם תחזוקה נאותה של רשת הבלוקצ'יין. בעוד שאסימוני Axie Infinity Shards (AXS) נוצרו באמצעות חוזה חכם של Ethereum שפיתח צד שלישי שאינו קשור לרשת, על מנת להעניק לבעלי אסימונים זכויות משילות מסוימות על המשחק Axie Infinity.
בשני המקרים, נבחרו תכונות טוקונומיות שונות על מנת לייעד תפקיד ייחודי לאסימון. לרוב, מוקדשת תשומת לב ניכרת ליכולותו של האסימון לתפקד כמנגנון תמריץ ולבחירת מדיניות מוניטרית שתיצר היצע אסימונים המותאם לשיעור הביקוש. בין השאר, מוגדרים כללים המכתיבים כיצד ומתי יש לייצר עסימון חדש או להסיר אחד קיים מהמערכת. כללים שנכתבים בחוזים חכמים מאפשרים להפוך תהליכי מערכת אלו לאוטומטיים.
במערכת הכלכלית המסורתית, המבוססת על מטבעות פיאט, הכלכלה נתונה לתנודות כמו אינפלציה ופיחות. בנקים מרכזיים מתערבים בתנודות אלו על ידי התוויית מדיניות מוניטרית. בהקשר זה, ניתן לחשוב על טוקונונומיה כגישה ליישום מדיניות מוניטרית וכללים כלכליים באמצעות חוזים חכמים אוטומטיים. בבלוקצ'יין, פרויקטים שונים עשויים להנפיק אסימונים משלהם עם הגדרות טוקונומיקס שונות כדי למטב את האקוסיסטם של המערכת למטרות שונות. כמה מודלים טוקונומיים נפוצים כוללים את המודל הדפלציוני, המודל האינפלציוני והמודל הכפול. לדוגמה, לפני שהביטקוין האחרון מתווסף למאגר הביטקוין, הוא אינפלציוני מכיוון שכורי מטבעות ממשיכים לכרות עוד ועוד ביטקוין, כמות המטבעות ורסיסי המטבע עולה וכוח הקנייה של המטבע הולך וקטן. עם זאת, לעקרונות הטוקונומיקס של ביטקוין ישנם מספר מנגנונים שנועדו לגדר את קצב האינפלציה, למשל – הפיכת הבעיות המתמטיות לקשות יותר ויותר לפתרון ולאפשר לפחות ופחות כורים לקבל את המטבע.
הפקת אסימונים וסוגי אסימונים

חברות עשויות ליצור אסימונים משלהן ממגוון סיבות כלכליות וארגוניות. הם מאפשרים למחזיקים בהם לנהל אינטגרציה עם הארגונים המשויכים להם ולהעצים את המוצר על ידי חלוקה אוטומטית של תמריצים לבעלי העניין. פרויקטים עשויים לעשות שימוש באסימונים כדי לגייס כספים מהציבור ולבסס פעילות מוכחת בארגון (למשל אסימוני משחק להשתתפות ברשתות שיתופיות למשחקים או אסימוני ממשל למימוש זכות הצבעה בארגונים). מדיניות טוקונומיקס קפדנית היא זו שמבטיחה שאסימנים שהופקו יממשו את הייעודים שלהם.
הפקת אסימונים וסוגי אסימונים > אסימוני הון לגיוס כספים

בשוקי הון מסורתיים, כאשר חברה מעוניינת לגייס כספים מהציבור, עליה לעבור הנפקה ראשונה לציבור, שעשויה להימשך שנים, בעלות של בין 4 ל-28 מיליון דולר, בהתאם לגודלה בשלבים המוקדמים של המהלך, ההנפקה זמינה רק למשקיעים המוגדרים כ"לקוח כשיר", למשל קרנות הון סיכון. בכלכלה המבוזרת, מאפשרת האבטחה הגבוהה, האוטומציה ועלויות התפעול הנמוכות להפיק אסימונים עם פרמטרים ופונקציות בסיסיות המתוארות על ידי מדיניות טוקונומיקס מובחנת. במקום מניות, חברות בלוקצ'יין מגייסות כספים באמצעות הנפקת אסימונים בתהליך של הצעת מטבע ראשונית. במובנים רבים, אם כן, אסימוני הון הם מעין מניות של חברות מבוססות בלוקצ'יין. לאחר הנפקת האסימונים, משקיעים בודדים רשאים לקנות אסימונים ולהחזיק במניות. עבור משקיעים, הם משמשים כאפיקים להפקת תשואות ככל שהחברה תפגין צמיחה משקיעים בסביבת Web 3.0, למשל, יוכלו לסחור באסימונים שלהם לאחר שתושלם תקופת ההבשלה.
הפקת אסימונים וסוגי אסימונים > אסימוני שירות לשימוש פנימי

אסימוני שירות משמשים כהוכחה לגישה לשירות או למוצר של חברה. בניגוד לאסימוני הון, אסימוני שירות מיועדים להחלפה והבטחת הנזילות והערך של החברה. אסימוני שירות הם מטבע בו נעשה שימוש בתוך המערכת האקולוגית. לדוגמה, אסימון בשם Smooth Love Potion (SLP) במשחק Axie Infinity, מאפשר לשחקנים במשחק לגדל רוחות מסוימות. במקרה זה, SLP משמש כמטבע פנימי לו יש משמעות ושימוש רק במשחק. משתמשים מרוויחים SLP ממשימות ומוציאים SLP כדי להביס את יריביהם.